ลอยกระทง ประเพณีสำคัญของชาวไทยสืบต่อกันมาแต่โบราณ ตรงกับวันขึ้น 15 ค่ำ เดือน 12
ลอยกระทง  เป็นประเพณีสำคัญของชาวไทย ที่ปฏิบัติสืบต่อกันมาแต่โบราณ ตรงกับวันขึ้น 15 ค่ำ เดือน  12  เพราะพระจันทร์เต็มดวงส่องสว่างเวลากลางคืนแม่น้ำใสสะอาด ซึ่งในปีนี้ตรงกับวันที่ 22 พฤศจิกายนคือในวันนี้
 
เดิมเชื่อกันว่าประเพณีลอยกระทงเริ่มมีมาแต่สมัยสุโขทัย ในรัชสมัยพ่อขุนรามคำแหง โดยมีนางนพมาศ สนมเอกของพระร่วงเจ้ากรุงสุโขทัย เป็นผู้ประดิษฐ์กระทงรูปดอกบัว ถวายพระร่วงทรงให้ลอยกระทงตามสายน้ำไหลขึ้นครั้งแรก  แต่เดิมเรียกว่าพระราชพิธีจองเปรียงชักโคม ลอยโคม ประเพณีนี้กำหนดขึ้นเพื่อเป็นการสะเดาะเคราะห์และขอขมาต่อพระแม่คงคา  บางหลักฐานเชื่อว่าเป็นการบูชารอยพระพุทธบาทที่ริมฝั่งแม่น้ำนัมมทามหานที  และบางหลักฐานก็ว่าเป็นการบูชาพระอุปคุตอรหันต์ หรือพระมหาสาวก
  
สำหรับประเทศไทยประเพณีลอยกระทงกำหนดจัดในทุกพื้นที่ทั่วประเทศตามเอกลักษณ์ของแต่ละท้องถิ่น ในวันลอยกระทง  ผู้คนจะพากันทำ  "กระทง"  จากวัสดุอุปกรณ์ต่างๆ  ตบแต่งเป็นรูปคล้ายดอกบัวบาน  ปักธูปเทียนและนิยมตัดเล็บ  เส้นผม  หรือใส่เหรียญกษาปณ์ลงไปในกระทง  ก่อนทำการลอยในแม่น้ำจะอธิษฐานในสิ่งที่มุ่งหวังพร้อมขอขมาแม่น้ำคงคาแล้วนำไปลอยในสายน้ำ ส่วนในพื้นที่ติดทะเล ก็นิยมลอยกระทงริมฝั่งทะเล เชื่อว่าเป็นการลอยเคราะห์ ความโศกรวมถึงโรคภัยไปกับสายน้ำ นอกจากนี้ยังเชื่อว่าเป็นการบูชาพระแม่คงคาที่มนุษย์ใช้น้ำได้ดื่มกิน รวมไปถึงการทิ้งสิ่งปฏิกูลต่างๆ ลงในแม่น้ำด้วย

ปัจจุบันวันลอยกระทงเป็นเทศกาลที่สำคัญของไทย ที่มีนักท่องเที่ยวทั้งชาวไทยและต่างประเทศมาท่องเที่ยวเที่ยวเป็นจำนวนมาก  เนื่องจากเป็นช่วงต้นฤดูหนาว มีอากาศดี ในวันลอยกระทงยังนิยมจัดประกวดนางงาม  เรียกว่า  "นางนพมาศ" และมีมหรสพสมโภช การแสดงศิลปวัฒนธรรมที่งดงามแสดงความเป็นไทย